惠墨
作者：鄭清之
朝代：宋

paragraphs: 老龍卧蒼海，千年抱明珠。
神禹決淮泗，偃蹇不受驅。
怒走崧岱頂，風雨撼八區。
亭亭立天柱，化作青松株。
蟠根蟄九地，融液如流酥。
嶙峋脫支節，幽人拾肌膚。
虹光夜穿屋，盎突明膏腴。
芳薰漸凝漬，玄霜出冰壺。
糅以丹鳳髓，摹以青龜趺。
擣以明月兔，曝之暘谷烏。
或潤似玉玦，或堅如金觚。
六丁下取將，香藹流清都。
絳闕注仙籍，白日飛凡夫。
借問何神靈，黑質分龍軀。
干將昨已至，莫耶復來趨。
二龍適吻合，變化尤其殊。
君看一滴水，雙雙躍天衢。